text:  Butikker terrorsikrer By Night-arrangement
  01 september 2017 kl. 06.29
  De besøgende ved Haderslev By Night skal føle sig sikre, og derfor har byens butikker taget initiativ til at terrorsikre gågaden fredag aften.
  - Sikkerhed frem for alt.
  Sådan siger Haderslevs eventkoordinator, Christian Shultz, til TV SYD.
  Fredag aften er der Haderslev By Night, og her har byens butikker valgt at terrorsikre gågaden. Davidsens Tømmerhandel stiller tre lastbiler til rådighed, der skal blokere begge ender af gågaden ved Torvet og Bredgade samt indgangen til gågaden ved Søstrene Grene på Gravene.
  Det er ikke et påbud fra politiet, der gør, at butikkerne terrorsikrer midtbyen. Men selvom det ikke er et krav, så anbefaler polititet alligevel, at butikkerne terrorsikrer.
  - Det tager vi til os. Vi vil gerne være med til at give de handlende en mere tryg aften, siger Christian Schultz.
  Ifølge de skærpede sikkerhedskrav, skal der terrorsikres, når der forventes mere end 750 mennesker ved et arrangement. 
  Foruden Haderslev er der i aften udvidet åbningstider og arrangementer i midtbyen i Vejen, Varde, Aabenraa, Vejle Fredericia og Horsens. Kun Haderslev, Fredericia og Varde har valgt at terrorsikre.
  
  